Doodskis-video: Ondersoekbeampte met vrae gepeperJackson (voor) en Oosthuizen in die hof. Foto: Phillip Bruwer Willem Oosthuizen (28) en Theo Martins Jackson (29), wat daarvan beskuldig word dat hulle ŉ man in ŉ doodskis ingedwing het, se borgtogaansoek is in die Middelburg-landdroshof tot Vrydag uitgestel. Die hof het vroeër vanoggend die besonderhede oor die beweerde voorval, op 17 Augustus, gehoor. Konst. Dimakatso Bahula, die ondersoekbeampte, het die beweerde slagoffer, Victor Rethabile Mlotshwa (29), se verklaring aan die hof voorgelees. Adv. John Welch, namens Jackson en Oosthuizen, het Bahula na middagete ondervra. Hy het gevra of sy die twee Land Cruiser-bakkies, wat glo tydens die voorval gebruik is, geïnspekteer het. Sy het ontkennend geantwoord, waarna Welch gevra het waarom nie. Sy het gesê die saak is oorspronklik tot 25 Januarie uitgestel en die beskuldigdes bly nie meer by hul huise nie. Welch het gesê die beskuldigdes het hulself op 14 November oorgegee en dit sal nie moeilik wees om hulle op te spoor nie. Bahula het gesê sy was nie bewus van die reëling nie en het navraag gedoen oor waar hul vroue is. Welch het gesê Bahula het dan geweet hulle word aangehou. Hy het hierna gefokus op Mlotshwa se bewering dat een van die beskuldigdes ŉ vuurwapen gehad het. Hy het gevra of Bahula verbaas sou wees om te hoor die beskuldigdes weet nie van ŉ vuurwapen nie. Sy het geantwoord sy sal dit aan die hof oorlaat om te besluit. Welch het ook gevra of sy verbaas sal wees indien ŉ vuurwapen nie by die beskuldigdes se huise gekry word nie. Bahula het gesê sy sal eers ŉ soeklasbrief moet bekom. Diie klagstaat verwys nie na ŉ vuurwapen nie. Mlotshwa sit tweede van regs. Foto: Phillip Bruwer Hy wou hierna by Bahula weet wanneer sy met Sithole, die ander man wat glo deur die beskuldigdes aangerand is, gepraat het. Sy het gesê sy het op 10 November met hom gepraat. Hy wou ook weet wanneer Mlotshwa se verklaring afgeneem is, waarop sy gesê het dit is op 8 November gedoen. Welch wou ook weet hoe Mlotshwa aan die bakkie vasgemaak is. Bahula het gesê Mlotshwa het beweer hy is aan die rolstaaf vasgemaak, maar dat hy nie spesifieke besonderhede gegee het nie. Hy wou ook weet of Bahula enige oorblyfsels van die kabelbinders, waarmee hy glo vasgebind is, gekry het. Bahula het nie en dit het toe aan die lig gekom sy het nie die toneel besoek nie. Sy het gesê die toneel is op 17 November deur ŉ ander polisiebeampte uitgewys. Bahula kon ook nie bevestig of daar wel ŉ voetpad van die informele nedersetting na die pad, wat na Middelburg lei, is nie, aangesien sy nog nie op die toneel was nie. Welch het gevra of sy bewus is van ŉ sak wat na bewering gesteelde koperkabels in gehad het, wat glo in Mlotshwa se besit was. Sy was nie, het sy gesê. Welch wou ook weet of Bahula bevestig het of die beskuldigdes vuurwapenlisensies het. Sy het gesê volgens rekords het die beskuldigdes nie vuurwapenlisensies nie en is daar nie bewyse dat hulle vuurwapens besit nie. Welch het Bahula daarna ondervra oor die kis en wou weet of die kis in die voertuig was en of hulle gery het om dit te gaan haal. Sy het gesê volgens die klaer het een van die beskuldigdes die kis met die bakkie gaan haal. Bahula het bygevoeg sy het nie die kis gesien nie, aangesien sy nie die uitwysing van die toneel hanteer het nie. Welch het dit aan Bahula gestel dat die knopkierie, wat glo gebruik is om Mlotshwa in die kis in te dwing, nie aan die beskuldigdes behoort nie, maar aan Mlotshwa. Met verwysing na die brandstofhouer het Welch gesê die bakkie is ŉ plaasvoertuig en dat dié soort toerusting daarop gehou word. Op ŉ vraag aan Bahula oor of petrol op Mlotshwa uitgegooi is, het sy gesê hy het niks daaroor in sy verklaring gesê nie. Welch wou ook weet wie van die twee beskuldigdes Mlotshwa glo in die kis gedruk het, waarop Bahula geantwoord het dit kan nie van die video afgelei word nie en die klaer is ook nie seker nie. Bahula is ook gevra of Sithole nog by was toe Mlotshwa glo in die kis gedwing is. Sy het nee gesê en verduidelik hulle het Sithole laat gaan toe hulle Mlotshwa gewaar het. Welch het aangevoer sy kliënte ontken een van hulle het met Mlotshwa kontak gemaak, aangesien hulle nie geweet het wie hy is of sy kontaknommer gehad het toe die klag ingedien is nie. Volgens Welch het hulle eers vasgestel wie die klaer is toe dit in die media bekend gemaak is. Betogers buite die hof. Foto: Landi Malan Bahula het gesê die soeklasbrief, selfoonrekords en ŉ kubermisdaadondersoekverslag is nog uitstaande in die ondersoek. Sy het ook bekend gemaak die beskuldigdes word in die Witbank-gevangenis aangehou. Welch het Bahula gevra of sy gemaklik sal wees daarmee indien die beskuldigdes op borgtog vrygelaat word en in ŉ ander provinsie gaan bly terwyl die ondersoek afgehandel word. Sy het gesê ja. Volgens Welch bestaan geen moontlikheid dat die beskuldigdes die polisie se ondersoek sal beïnvloed nie. Bahula het egter nie saamgestem nie en verwys na ŉ beweerde voorval toe Jackson varke van ene mnr. Mahlangu geskiet het. Die landdros het egter gesê dis die eerste keer wat hy hiervan hoor en dat dit nie betrekking het op die saak nie. Welch het gesê geen rede bestaan waarom die beskuldigdes nie op borgtog vrygelaat kan word nie. Bahula het weer verwys na Jackson se vorige veroordeling in 2008. Sy het eers gesê hy is aan bestuur onder die invloed van alkohol skuldig bevind en tot ŉ boete of tronkstraf gevonnis, waarvan die helfte opgeskort is. Bahula het egter hierna gesê Jackson is skuldig bevind dat hy sonder ŉ lisensie op ŉ openbare pad gery het. Welch het die staat versoek om seker te maak van presies waaraan Jackson skuldig bevind is. Welch het hierna versoek dat die saak tot Vrydag oorstaan. Die staat het ook aangedui hy gaan nog ŉ getuie roep. Die landdros het die versoek toegestaan en die saak tot Vrydag uitgestel. Die beskuldigdes bly in aanhouding. Lees alle vorige berigte oor die doodskis-video op Maroela Media.